**СТАНОВИЩЕ**

от доц. д-р Емилия Хинкова Евгениева

**Относно:** Дисертационен труд за присъждане на ОНС „доктор” в област на висше образование 1. Педагогически науки,

професионално направление 1.2 Педагогика,

научна специалност Специална педагогика

**Тема на дисертационния труд:** Влияние на ключовите компетенции върху ефективността на интеграцията на ученици с лека умствена изостаналост

**Автор:**  Мария Георгиос Милитси, докторска програма по Специална педагогика, катедра по Специална педагогика и логопедия, Факултет по научик за образованието и изкуствата, Софийски университет „Св. Климент Охридски“

**Научен ръководител:** доц. д-р Емилия Евгениева,

Софийски университет „Св. Климент Охридски“

Предложеният за рецензиране дисертационен труд е актуален от теоретично-приложна гледна точка. Съвременната образователна система търси варианти за обновление и отговор на съвременните изисквания на пазара на труда. В тази връзка се въвежда система от ключови компетентности, които да спомогнат да се преодолее твърде застъпения академизъм в учебното съдържание и последващото от това центриране на системата върху знанието, а не върху личността на ученика. Поставеният проблем в настоящата дисертационна разработка е насочен към разглеждане на темата за ключовите компетентности в контекста на приобщаването на ученици с умствена изостаналост. Въпреки, че процесът на въвеждане на ключовите компетентности е още в самото си начало за общообразователното училище, то е важно да се направи възможно сега, че да се случва едновременно с изискванията на приобщаващата среда. В този смисъл представената дисертация е навременна и важна за практиката.

Дисертационният труд е разработен в обем от 320 страници, от които 214 страници са основен текст, 115 страници приложения, 9 страници списък на използвана литература, 218 таблици и 113 фигури, в това число и в приложението. Съдържанието е структурирано в увод, три глави, изводи и препоръки, приноси.

Представеният дисертационен труд е следствие от професионалната реализация на докторантката. Госпожа Милитси от 2005 година работи като учител по гръцки език. Бакалавър по гръцки език от 2005 и магистър по специална педагогика от 2012 г. За периода 2005 и 2011 година е придобива квалификации по жестов език, брайл, интеркултурно образование. Факти, който показва траен интерес не само изследователския проблем в дисертацията, но и към начините и средствата за разнообразното негово приложение практиката.

В увода докторантката мотивира възможността учениците с умствена изостаналост да бъдат по-добре разпознати от своите учители и съученици, така че да се подготви тяхното по-успешно приемане в обществото на възрастните. Още тук докторантката поставя ограничението на своето изследване, тъй като наблюдава и проучва само някои региони от Р. Гърция. Това има и своето предимство, тъй като културните и икономически специфики и предпоставки в различните райони, вероятно оказват влияние.

Прегледът на избрани теоретични постановки по темата на дисертацията е направен в първа глава. Структурата на главата следва логиката на проблема и са обособени пет параграфа: проблемът за умствената изостаналост, образователната система в Гърция, интеграция и приобщаване, ключови компетентности, осем ключови компетентности. На практика всеки от параграфите представя анализа на литературни източници, спрямо които и структурирана изследователската програма. Систематизирането на съвременното разбиране за умствената изостаналост дава основание да се предполага, че в условията на приобщаващо образование е важно да се формират необходимите ключови компетентности, които осигуряват базисна социална активност на всеки член от обществото, в това число и на хората с лека умствена изостаналост. Важен момент от теоретичната обосновка на докторантката е проследяването на развитието на ключовите компетентности от социално значими и необходими за общественото реализиране на всеки до функционално значими и необходими за постигането на независим живот. Динамичните промени на съвременното общество и компетентностите, необходими в съвременното общество засягат всички социални групи. Живот в информационната среда и настъпващия изкуствен интелект изисква системно и непрекъснато реорганизиране на образователната система за всички участници в нея. Теоретичният анализ на госпожа Милитси показва някои аспекти на този динамичен процес.

Втора глава представя изследователската програма - съдържание, организация и методика. Формулираната цел и хипотези следват логиката на проблема и неговото теоретично поставяне в първа глава. Изследваните лица са учители и съученици на ученици с лека умствена изостаналост.

Целта, задачите и хипотезите търсят да идентифицират онова, което влияе върху нагласите на участниците в процеса на обучение – учители и съученици, така че да се подобри процеса на интегриране и на формиране на базисната функционална грамотност у учениците с лека умствена изостаналост. Докторантката поставя няколко изследователски въпроса, които следват логиката на формулираните хипотези.

Изследването е направено на два етапа. Проследяване на нагласите на учителите и учениците към учениците с лека умствено изостаналост в класовете. Търсят се както мнението им за академичните им умения така и за социалното им взаимодействие с останалите ученици. Вторият въпросник е разработен на основание на получените в първия въпросник резултати. Чрез него се прави проверка на това, доколко и как заявената отвореност към учениците с умствена изостаналост се реализира по време на създаване на умения за дигитална компетентност, като една от осемте ключови компетентности.

Представената методика на изследване отговаря на изискванията. Описан е начинът на провеждане на изследването, етапите, участниците и съдържането на въпросниците.

Трета глава съдържа анализа на резултатите от изследването. Данните, събрани от изследването, са представени последователно и коректно. Анализът започва с описание на демографските характеристики на респондентите в първия етап.

Направен е статистически анализ на количествените данни. Получените резултати са технически добре представени и описват общата картина на проблема. Направена е оценка на формулираните от докторантката хипотези в изводите от изследването.

Изводите са лаконични. Представена е практическата страна на проблема и възможностите за неговото наблюдение и подкрепа.

Един от значимите изводи, които прави на основание на получените данни от първи въпросник е, че мнението на учителите и учениците е различно по отношение на възможностите за комуникация с учениците с лека умствена изостаналост. Това важно за практиката, защото обичайно се интересуваме от мнението на учителите и родителите. Малко проучвания има върху нагласата на учениците към приемането и приобщаването на техните съученици с проблеми в развитието, в конкретното изследване – ученици с лека умствена изостаналост. Като цяло учителската и ученическата общност, въпреки затрудненията, считат че включването на учениците в живота на класа е важно за тяхното развитие.

Вторият въпросник има за цел да провери как се формира конкретна ключова компетентност. Заявената нагласа за приобщаване все още остава само пожелателна, тъй като не се полагат достатъчното усилия, за да се разработят необходимите умения. Такива елементарни умения като използването на дигитална информация, електронни търсачки и други ежедневни умения, необходими за съвременното обществено реализиране, не са предмет на внимание на учителите. Това прави на практика учениците с умствена изостаналост дигитално, а и обществено изолирани. Въпреки, че препоръките за устойчиво развитие са зададени още през 2002 година, както представя докторантката. Следователно изследванията и работата в областта на образованието е време да се преместят на следващо вино – реализиране на предписанията за изграждане на общество без изолация. Това, какви са нагласите на участниците в процеса, вече нееднократно е установено. Нагласите вече са позитивни за повече от половината от участниците – учители, родители, ученици. Вече е необходимо да се измери практическото измерение на тези нагласи. Има ли реална промяна в стила и начина на преподаване и в стила и начина на оценяване, и в качеството на знанието на учениците. В тази посока е и заключението на анализа на получените данни от изследването – представената интердисциплинарна картина на реалното приобщаване на лица с лека умствена изостаналост.

Докторантката посочва три публикации по темата на дисертацията.

Съдържанието на автореферата отговаря на необходимите изисквания, като предлага обективна картина на целия процес на изследването и адекватно отразява най-значимите моменти от дисертационния труд.

Представеното в дисертационния труд изследване е на необходимото научно равнище, без претенциите да бъде изключително постижение.

Смятам, че дисертационният труд отговаря на всички изисквания за подобен род научни разработки. На тези основания и предвид общото положително впечатление от компетенциите на докторантката, с професионална убеденост предлагам на уважаемите членове на Специализираното научно жури да дадат своя положителен вот за придобиване на образователната и научна степен "доктор" на Мария Милтси.

гр. София

28.06.2019. доц. д-р Емилия Евгениева